Vishy Anand

**Viswanathan «Vishy» Anand** (tamilsk: விசுவநாதன் ஆன; født 11. desember 1969 i Mayiladuthurai i Tamil Nadu) er en indisk stormester og tidligere verdensmester i sjakk. Han ligger på 11.-plass på FIDEs ratingliste per april 2024 med en rating på 2751.

Siden Bobby Fischer var verdensmester tidlig på 1970-tallet, er Anand dermed blant de som i betydelig grad har bidratt (sammen med blant andre nordmannen Magnus Carlsen, ungareren Péter Lékó og bulgareren Veselin Topalov) til å bryte det sterke hegemoniet som spillere fra Sovjetunionen og dens etterfølgerstater har hatt i verdenseliten i sjakk gjennom mange tiår.

## Karriere
Anand ble født i Mayiladuthurai, men kom kort etter fødselen til Madras i samme delstat, Tamil Nadu. Han ble som femtenåring i 1984 den yngste inder til å oppnå tittelen internasjonal mester (IM). I en alder av 16 år ble han indisk mester og vant tittelen to ganger senere. Han spilte sine partier i lynsjakktempo, noe som ga ham tilnavnet «Lightning Kid». I 1987 ble han den første juniorverdensmester i sjakk fra India, og i 1988 ble han Indias første stormester (GM). 

«Vishy», som han ofte kalles, nådde for alvor internasjonalt toppnivå først på 1990-tallet ved å vinne turneringer som Reggio Emilia 1991 (foran Garri Kasparov og Anatolij Karpov). Selv på dette nivået fortsatte han å spille i sitt karakteristiske høye tempo. I 1991 tapte han etter stikkamp mot Karpov i kvartfinalen i FIDEs VM-matcher. 

I 1995 spilte han en tittelmatch i utbryterorganisasjonen Professional Chess Association mot Kasparov i New Yorks World Trade Center. Etter en rekke på 8 remiser (rekord for starten på en VM-match), vant Anand 9. parti etter et vakkert offer på dronningfløyen, men tapte deretter fire av de fem neste partiene. Han tapte matchen 10,5 &ndash; 7,5.

Blant Anands siste turneringsseire er den prestisjefylte Corus-turneringen i 2003, 2004 og 2006 (delt med Topalov) og Dortmund i 2004. Han er den eneste spilleren som har vunnet Corus-turneringen fem ganger.

Anand har vunnet sjakkens Oscar i 1997, 1998, 2003 og 2004. Hans fire Oscar-titler bringer ham på delt førsteplass med Kasparov, én foran Fischers tre. Sjakkens Oscar gis til årets beste spiller etter en avstemning blant ledende sjakk-kritikere, forfattere og journalister, gjennomført av det russiske sjakkmagasinet *64*.

Hans partisamling *My Best Games of Chess*, ble utgitt i 1998 og oppdatert i 2001.

Anand har per 2006 fem turneringsseire i blind- og hurtigsjakkturneringen Melody Amber. Han har dermed flest turneringsseire i denne spesielle turneringen sammen med Vladimir Kramnik. 

### Verdensmester

Etter flere gode forsøk vant Anand endelig FIDE-VM i 2000 etter å ha slått Aleksej Sjirov 3,5–0,5 i finalen i Teheran. Han mistet tittelen da Ruslan Ponomarjov vant FIDEs cupturnering i 2002.

Han kom på delt andreplass i FIDEs VM-turnering 2005 (sammen med Peter Svidler) med 8,5 poeng på 14 partier, 1,5 poeng bak vinneren Veselin Topalov. I VM-turneringen i Mexico i 2007 vant han med 9 poeng av 14 foran Vladimir Kramnik og israeleren Boris Gelfand og ble dermed udiskutabel verdensmester.

I verdensmesterskapmatchen mot Kramnik i oktober 2008, spilt i Bonn forsvarte Anand tittelen sin etter en 6,5–4,5-seier. Anand tok en tidlig ledelse med to svartseire i det 3. og 5. parti, og en hvitseier i det 6. Selv om Kramnik vant det 10. partiet sikret Anand matchseieren med remis i det 11. partiet. Anand forsvarte verdensmestertittelen med sifrene 6,5–5,5 i en kamp mot Veselin Topalov i mai 2010. I mai 2012 forsvarte han på nytt verdensmestertittelen, denne gang mot Boris Gelfand. Matchen sto 6-6 etter de ordinære partiene, men Anand vant det påfølgende tie-break med sifrene 2,5-1,5.

I november 2013 tapte han VM-match mot Magnus Carlsen som vant tre partier og spilte sju uavgjorte.

### Verdensmester i hurtigsjakk
I oktober 2003 arrangerte FIDE en hurtigsjakkturnering i Cap d'Agde og definerte den som verdensmesterskap i hurtigsjakk. Hver spiller hadde 25 minutter til hvert parti med et tillegg på 10 sekunder for hvert trekk. Anand vant turneringen foran ti andre av de tolv spillerne øverst på FIDEs ratingliste (Kasparov var den eneste som manglet).

Han ble igjen verdensmester i desember 2017.

## Sjakktitler

* 1984 Internasjonal mester – 15 år
* 1985 Indisk mester – 16 år
* 1987 Juniorverdensmester, stormester (IGM – International Grandmaster)
* 1989 Linares 1.-plass
* 2000 FIDE-verdensmester
* 2003 FIDE-hurtigsjakk-verdensmester
* 2007 Verdensmester
* 2010 Verdensmester
* 2017 FIDE-hurtigsjakk-verdensmester

## Indisk heder
Han ble hedret med den indiske utmerkelsen Padma Shri for sin innsats. 

## Videre lesning
* Viswanathan Anand, *My Best Games of Chess* (Gambit, 2001 (ny utgave))

## Eksempelparti

Stillingen til høyre oppstod etter trekk 36 i FIDE-VM-partiet i 2000 mellom Anand og Viktor Bologan. Her fant Anand (hvit), i en tilsynelatende vanskelig stilling, et intuitivt offer som leder til et vinnende angrep

På sin vei til å vinne FIDE-VM i 2000, slo Anand GM Viktor Bologan med de hvite brikkene. Her er trekkene i algebraisk notasjon (analyse av  GM Ljubomir Ftacnik):

**1. e4 e5 2. Sf3 Sc6 3. Lb5 a6 4. La4 Sf6 5. O-O Le7 6. Te1 b5 7. Lb3 d6 8. c3 O-O 9. h3 Sb8 10. d4 Sbd7 11. Sbd2 Lb7 12. Lc2 Te8 13. Sf1 Lf8 14. Sg3 c5 15. d5 c4 16. Lg5 Dc7 17. Sf5 Kh8 18. g4 Sg8 19. Dd2 Sc5 20. Le3 Lc8 21. Sg3 Tb8 22. Kg2 a5 23. a3 Se7 24. Th1 Sg6 25. g5! b4!?** Anand har et sterket kongeangrep, så Bologan forsøker å få motspill ved å ofre en bonde. **26. axb4 axb4 27. cxb4 Sa6 28. Ta4 Sf4+ 29. Lxf4 exf4 30. Sh5 Db6 31. Dxf4 Sxb4 32. Lb1 Tb7 33. Ta3 Tc7 34. Td1 Sa6 35. Sd4 Dxb2 36. Tg3 c3**(Se diagram) **37. Sf6!! Te5** Hvis 37...gxf6, 38. gxf6 h6 39. Tg1! Dd2! 40. Dh4 gir hvit et uimotståelig initiativ. **38. g6! fxg6 39. Sd7 Le7 40. Sxe5 dxe5 41. Df7 h6 42. De8+ 1-0**

## Referanser


## Eksterne lenker
* 
* 
* 
* 
*  55 kritiske stillinger fra Anands partier